Prečišćeni tekst Odluke o kriterijumima, načinu i postupku raspodjele sredstava za izdavačku djelatnost obuhvata sljedeće propise:
1. Odluka o kriterijumima, načinu i postupku raspodjele sredstava za izdavačku djelatnost ("Službeni list Crne Gore - opštinski propisi", br. 019/19 od 13.05.2019),
2. Odluka o izmjeni i dopuni Odluke o kriterijumima, načinu i postupku raspodjele sredstava za izdavačku djelatnost ("Službeni list Crne Gore - opštinski propisi", br. 009/20 od 04.03.2020), u kojima je naznačen njihov dan stupanja na snagu.
ODLUKA
o kriterijumima, načinu i postupku raspodjele sredstava za izdavačku djelatnost
("Službeni list Crne Gore - opštinski propisi", br. 019/19 od 13.05.2019, 009/20 od 04.03.2020)
I OPŠTE ODREDBE
Član 1
Ovom Odlukom utvrđuju se kriterijumi, način i postupak raspodjele sredstava, kao i praćenje korišćenja dodijeljenih sredstava za izdavačku djelatnost koja će se sufinanisarti iz Budžeta Opštine Tivat.
Član 2
Izrazi koji se koriste u ovoj Odluci za fizička lica u muškom rodu, podrazumijevaju iste izraze u ženskom rodu.
II KORISNICI SREDSTAVA
Član 3
Sredstvima iz budžeta Opštine mogu se sufinansirati publikacije:
   - knjige,
   - monografske publikacije.
Član 4
Sufinansiranje projekta vrši se na osnovu Javnog konkursa (u daljem tekstu: Konkurs), kojeg raspisuje organ lokalne uprave nadležan za poslove kulture (u daljem tekstu: nadležni organ), jedanput godišnje, u prvom tromjesečju godine.
Opština može sufinansirati projekat najviše do 50% iznosa ukupnih sredstava potrebnih za njegovu realizaciju.
Član 5
Izuzetno od člana 4 stava 2 Odluke nadležni organ, može bez raspisivanja javnog konkursa, iz budžeta za izdavačku djelatnost finansirati do punog iznosa publikaciju koja je od izuzetnog značaja za lokalnu kulturu kao i publikaciju koja je od izuzetnog značaja za ostvarivanje međunarodne saradnje.
Značaj publikacije iz stava 1 ovog člana vrednuje Savjet za kulturu opštine Tivat.
Sredstva za finansiranje publikacija iz ovog člana planiraju se kao posebna stavka u okviru budžeta za izdavačku djelatnost.
Član 6
Konkurs sadrži kriterijume na osnovu kojih Komisija za raspodjelu sredstava za izdavačku djelatnost (u daljem tekstu Komisija), boduje projekte.
Rok za podnošenje prijava na Konkurs je 30 dana od dana objavljivanja.
Konkurs se objavljuje na Lokalnom javnom emiteru radio Tivat, jednom štampanom mediju u Crnoj Gori, na web portal i info tabli Opštine Tivat.
Član 7
Pravo učešća na Konkursu imaju nevladine organizacije, fizička i pravna lica sa teritorije Crne Gore koji ispunjavaju kriterijume iz člana 13 ove Odluke.
Pravo učešća nemaju, javne ustanove i subjekti čiji se rad finansira iz Budžeta Crne Gore, odnosno Budžeta opštine sredstvima planiranim za kulturu, kao i nevladine organizacije kojima su odobrena sredstva za iste projekte iz Budžeta Crne Gore odnosno budžeta opštine.
Učesnik konkursa koji je sredstva za projekat u ukupnom iznosu dobio od drugog donatora ne može dobiti sredstva po ovoj Odluci.
Član 8
Prioritet za sufinansiranje imaju autori iz Tivta, odnosno autori čija je publikacija od značaja za Tivat i Boku Kotorsku.
Član 9
Učesnici konkursa kojima su dodijeljena sredstva po javnom konkursu za prethodnu godinu, prilažu i izvještaj o realizaciji projekta sa detaljnim obrazloženjem eventulnih odstupanja, uključujući i finansijski izvještaj.
Učesnik konkursa koji nije dostavio traženi izvještaj i izvršio obaveze iz prethodnog ugovora o sufinansiranju ne može učestvovati u raspodjeli sredstava za godinu u kojoj se sredstva raspodjeljuju odnosno dobiti sredstva za sufinansiranje novog projekta, do izvršenja obaveza.
Član 10
Ovom Odlukom mogu se sufinansirati i dopunjena izdanja ranije izdate publikacije, kao i reprint izdanja shodno uslovima Konkursa.
III JAVNI KONKURS
Član 11
Prijava na Konkurs podnosi se na obrascu koji propisuje nadležni organ i može se preuzeti neposredno na Građanskom birou Opštine Tivat ili sa web portala Opštine.
Prijava na konkurs sa propratnom dokumentacijom podnosi se u elektronskoj formi (USB, CD), kao i u štampanom primjerku, u zatvorenoj koverti sa naznakom: Konkurs za izdavačku djelatnost, poštom ili neposredno na Građanskom birou Opštine.
Član 12
Prijava na Konkurs sadrži:
   - naziv i opis projekta;
   - kontakt podatke;
   - recenziju;
   - budžet projekta (navesti ukupan iznos sredstva potreban za realizaciju, sumu koja se potražuje od Opštine kao i detaljan budžet projekta po stavkama);
   - ovlašćeno(odgovorno) lice za realizaciju projekta;
   - podatke o podnosiocu prijave;
   - podatke o prethodno realizovanim projektima;
   - tehničke podatke o projektu (format, tiraž, povez, broj strana);
   - žiro račun i naziv banke;
   - način informisanja javnosti.
Član 13
Kriterijumi za vrednovanje projekata po ovom konkursu su:
   - umjetnički kvalitet i značaj za razvoj crnogorske i lokalne kulture;
   - međunarodna afirmacija crnogorske kulture;
   - usklađenost predloženog iznosa sredstava sa planiranim aktivnostima projekta.
Član 14
Učesnik konkursa uz ispunjenu prijavu obavezan je dostaviti:
   - dokaz (rješenje) o registraciji, osnivački akt za pravno lice;
   - biografiju autora publikacije;
   - publikacija na koju se prijava odnosi u štampanoj ili elektronskoj formi;
   - potpisanu (najmanje jednu) recenziju publikacije;
   - Izjavu učesnika konkursa da nijesu dobijena sredstva od drugog donatora za isti projekat koji se sufinansira.
IV KOMISIJA ZA RASPODJELU SREDSTAVA ZA IZDAVAČKU DJELATNOST
Član 15
Komisija imenovana od strane Predsjednika opštine vrednovaće pristigle projekte i sačiniti Prijedlog Odluke o sufinansiranju projekata za izdavačku djelatnost (u daljem tekstu Odluke).
Komisija ima predsjednika i dva člana.
Komisiju čine afirmisani umjetnici i stručnjaci u kulturi.
Mandat Komisije je dvije godine.
Komisija donosi Poslovnik o radu.
Ukoliko se utvrdi da član Komisije može biti u konfliktu interesa ili ako je na bilo koji način uključen u realizaciju projekta koji se vrednuje, ne može učestvovati u vrednovanju istog.
Administrativne poslove za Komisiju vrši nadležni organ.
Član 16
Aktom o obrazovanju Komisije utvrđuje se način rada, zadaci trajanje mandata i naknada za rad članova Komisije.
Član 17
Komisija, nakon vrednovanja projekata, podnosi nadležnom organu obrazloženi prijedlog Odluke, u roku od 15 dana od dana završetka Konkursa.
Odluku o sufinansiranju projekta donosi nadležni organ u roku od 7 dana od dana podnošenja prijedloga odluke.
Odluka o sufinansiranju sadrži:
   - naziv nosioca projekta,
   - naziv projekta,
   - kriterijum (e) koje projekat zadovoljava,
   - iznos traženih sredstava,
   - iznos sredstava dodijeljenih od strane Komisije.
Odluka se objavljuje na oglasnoj tabli i web stranici Opštine, Lokalnom javnom emiteru-Radio Tivat
V ZAKLJUČIVANJE UGOVORA
Član 18
Predsjednik opštine i učesnik konkursa, na osnovu Odluke, u roku od 10 dana od dana objavljivanja Odluke zaključuju Ugovor o sufinansiranju projekta, kojim se regulišu međusobna prava i obaveze.
VI NADZOR NAD IZVRŠAVANJEM OBAVEZA
Član 19
Nadzor nad izvršavanjem obaveza iz ugovora o sufinansiranju projekata vrši nadležni organ na način da će od učesnika konkursa tražiti:
   - ispunjenje ugovorenih obaveza u primjerenom roku,
   - dokaze o utrošenim sredstvima shodno ugovoru.
VII PRELAZNE I ZAVRŠNE ODREDBE
Član 20
Odluka stupa na snagu osmog dana od dana objavljivanja u "Službenom listu Crne Gore-opštinski propisi".